KTB คาดปีนี้ตั้งสำรองปีนี้ใกล้เคียงปีก่อน รับผลเศรษฐกิจยังไม่ดี-NPL พุ่งบางไตรมาส
KTB คาดปีนี้ตั้งสำรองปีนี้ใกล้เคียงปีก่อน โดยจะมีการตั้งสำรองรายเดือนเฉลี่ยอยู่ที่ 1 พันลบ./เดือน ยอมรับผลเศรษฐกิจยังไม่ดี-NPL พุ่งบางไตรมาส แต่ธนาคารจะพยายามมุ่งเน้นการปล่อยสินเชื่อที่ให้ผลตอบแทนที่สูงเน้นเจาะกลุ่มสินเชื่อขนาดกลางและสินเชื่อขนาดเล็ก อีกทั้งจะควบคุมและบริหารต้นทุนทางการเงิน เพื่อรักษาระดับการทำกำไรไม่ให้ต่ำกับปีก่อน
12 พ.ค. 2559

นายวรภัค ธันยาวงษ์ กรรมการผู้จัดการใหญ่ ธนาคารกรุงไทย จำกัด (มหาชน) หรือ KTB เปิดเผยว่า ธนาคารคาดว่าจะตั้งสำรองในปีนี้ระดับใกล้เคียงกับปีก่อนที่ 2.4 หมื่นล้านบาท เนื่องจากสภาพเศรษฐกิจที่ยังไม่ดีมาก และแนวโน้มของหนี้ที่ก่อให้เกิดรายได้ (NPL) บางไตรมาสอาจจะเพิ่มมากขึ้น โดยธนาคารจะมีการตั้งสำรองรายเดือนเฉลี่ยอยู่ที่ 1 พันล้านบาท/เดือน         
สำหรับหนี้ที่ไม่ก่อให้เกิดรายได้ในช่วงไตรมาส 1/59 ที่ผ่านมาถือว่าปรับตัวขึ้นมาค่อนข้างมากมาอยู่ที่ 9 หมื่นล้านบาท จากไตรมาส 4/58 อยู่ในระดับ 7.8 หมื่นล้านบาท ส่วนใหญ่จะมาจากลูกค้าธุรกิจขนาดใหญ่และเอสเอ็มอีขนาดใหญ่ สวนทางกับปีก่อนที่ NPL มาจากเอสเอ็มอีและรายย่อยมากกว่า สะท้อนถึงในบางอุตสาหกรรมที่ได้รับผลกระทบจากสภาวะเศรษฐกิจ แต่อย่างไรก็ตาม ธนาคารจะพยายามควบคุมระดับ NPL ให้อยู่ในระดับที่บริหารจัดการได้
ขณะที่การปรับลดอัตราดอกเบี้ยเงินกู้ในช่วงที่ผ่านมาอาจจะส่งผลกระทบต่อกำไรของธนาคารในปีนี้บ้าง แต่ธนาคารจะพยายามมุ่งเน้นการปล่อยสินเชื่อที่ให้ผลตอบแทนที่สูง โดยจะเน้นเจาะกลุ่มสินเชื่อขนาดกลางและสินเชื่อขนาดเล็ก อีกทั้งจะควบคุมและบริหารต้นทุนทางการเงินอย่างเหมาะสม เพื่อรักษาระดับการทำกำไรไม่ให้ต่ำกับปีก่อน
พร้อมกันนี้ ธนาคารยังคงเป้าหมายการเติบโตของสินเชื่อรวมในปีนี้เติบโต 3-4% โดยปัจจัยหนุนหลักยังคงเป็นการลงทุนจากโครงการขนาดใหญ่ของภาครัฐ ซึ่งจะทำให้แนวโน้มการขยายตัวของสินเชื่อในครึ่งปีหลังมีโอกาสขยายตัวมากกว่าครึ่งปีแรก
 